CELEX: 32020D0491
Language: el
Date: 2020-04-03 00:00:00
Title: Απόφαση της (ΕΕ) 2020/491 της Επιτροπής της 3ης Απριλίου 2020 σχετικά με την απαλλαγή από τους εισαγωγικούς δασμούς και από τον ΦΠΑ κατά την εισαγωγή, η οποία χορηγείται για εμπορεύματα που είναι αναγκαία για την καταπολέμηση των επιπτώσεων της έξαρσης της νόσου COVID-19 κατά τη διάρκεια του 2020 [κοινοποιηθείσα υπό τον αριθμό C(2020) 2146]

3.4.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 103/1
               
            
         ΑΠΟΦΑΣΗ ΤΗΣ (ΕΕ) 2020/491 ΤΗΣ ΕΠΙΤΡΟΠΗΣ
         της 3ης Απριλίου 2020
         σχετικά με την απαλλαγή από τους εισαγωγικούς δασμούς και από τον ΦΠΑ κατά την εισαγωγή, η οποία χορηγείται για εμπορεύματα που είναι αναγκαία για την καταπολέμηση των επιπτώσεων της έξαρσης της νόσου COVID-19 κατά τη διάρκεια του 2020
         
            
               [κοινοποιηθείσα υπό τον αριθμό C(2020) 2146]
            
         
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2009/132/ΕΚ του Συμβουλίου, της 19ης Οκτωβρίου 2009, για καθορισμό του πεδίου εφαρμογής του άρθρου 143 στοιχεία β) και γ) της οδηγίας 2006/112/ΕΚ όσον αφορά την απαλλαγή από τον φόρο προστιθέμενης αξίας ορισμένων οριστικών εισαγωγών αγαθών (1), και ιδίως το άρθρο 53 πρώτο εδάφιο, σε συνδυασμό με το άρθρο 131 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας,
         Έχοντας υπόψη τον κανονισμό (ΕΚ) αριθ. 1186/2009 του Συμβουλίου, της 16ης Νοεμβρίου 2009, για τη θέσπιση του κοινοτικού καθεστώτος τελωνειακών ατελειών (2), και ιδίως το άρθρο 76 πρώτο εδάφιο, σε συνδυασμό με το άρθρο 131 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας,
         Εκτιμώντας τα ακόλουθα:
         
                     (1)
                  
                  
                     Στις 30 Ιανουαρίου 2020 ο Παγκόσμιος Οργανισμός Υγείας (ΠΟΥ) χαρακτήρισε την έξαρση της νόσου COVID-19 κατάσταση έκτακτης ανάγκης για τη δημόσια υγεία σε διεθνές επίπεδο. Στις 11 Μαρτίου 2020 ο ΠΟΥ χαρακτήρισε την έξαρση της νόσου COVID-19 πανδημία. Η νόσος COVID-19 έχει πλέον προκαλέσει λοιμώξεις σε όλα τα κράτη μέλη. Καθώς ο αριθμός των κρουσμάτων αυξάνεται ανησυχητικά και λόγω της έλλειψης μέσων για την αντιμετώπιση της έξαρσης της νόσου COVID-19, πολλά κράτη μέλη έχουν κηρύξει κατάσταση εθνικής έκτακτης ανάγκης.
                  
               
                     (2)
                  
                  
                     Για την καταπολέμηση των επιπτώσεων της έξαρσης της νόσου COVID-19, υποβλήθηκαν αιτήματα από την Ιταλία στις 19 Μαρτίου 2020, τη Γαλλία στις 21 Μαρτίου 2020, τη Γερμανία και την Ισπανία στις 23 Μαρτίου 2020, την Αυστρία, την Κύπρο, την Τσεχία, την Εσθονία, την Ελλάδα, την Κροατία, τη Λιθουανία, τις Κάτω Χώρες, την Πολωνία, την Πορτογαλία και τη Σλοβενία στις 24 Μαρτίου 2020, το Βέλγιο, τη Βουλγαρία, τη Δανία, τη Φινλανδία, την Ουγγαρία, την Ιρλανδία, το Λουξεμβούργο, τη Λετονία, τη Ρουμανία, τη Σλοβακία και το Ηνωμένο Βασίλειο στις 25 Μαρτίου 2020, και τη Σουηδία και τη Μάλτα στις 26 Μαρτίου 2020 για απαλλαγή από τους εισαγωγικούς δασμούς και από τον φόρο προστιθέμενης αξίας («ΦΠΑ») στα εισαγόμενα εμπορεύματα.
                  
               
                     (3)
                  
                  
                     Η πανδημία COVID-19 και οι συνακόλουθες ακραίες προκλήσεις αποτελούν καταστροφή κατά την έννοια του κεφαλαίου XVII τμήμα Γ του κανονισμού (ΕΚ) αριθ. 1186/2009 και του τίτλου VIII κεφάλαιο 4 της οδηγίας 2009/132/ΕΚ. Ως εκ τούτου, είναι σκόπιμο να χορηγηθεί απαλλαγή από τους εισαγωγικούς δασμούς που επιβάλλονται στα εμπορεύματα που εισάγονται για τους σκοπούς που περιγράφονται στο άρθρο 74 του κανονισμού (ΕΚ) αριθ. 1186/2009 και απαλλαγή από τον φόρο προστιθέμενης αξίας (ΦΠΑ) στα είδη που εισάγονται για τους σκοπούς που περιγράφονται στο άρθρο 51 της οδηγίας 2009/132/ΕΚ.
                  
               
                     (4)
                  
                  
                     Τα κράτη μέλη θα πρέπει να ενημερώνουν την Επιτροπή σχετικά με τη φύση και τις ποσότητες των διαφόρων εμπορευμάτων που εισάγονται με απαλλαγή από τους εισαγωγικούς δασμούς και τον ΦΠΑ με σκοπό την καταπολέμηση των επιπτώσεων της έξαρσης της νόσου COVID-19, τους οργανισμούς που έχουν εγκρίνει για τη διανομή ή τη διάθεση των εν λόγω εμπορευμάτων, καθώς και τα μέτρα που λαμβάνονται για την αποτροπή της χρήσης των εμπορευμάτων για σκοπούς άλλους από την καταπολέμηση των επιπτώσεων της εν λόγω έξαρσης.
                  
               
                     (5)
                  
                  
                     Λαμβανομένων υπόψη των ακραίων προκλήσεων που αντιμετωπίζουν τα κράτη μέλη, θα πρέπει να χορηγηθεί απαλλαγή από τους εισαγωγικούς δασμούς και από τον ΦΠΑ για τις εισαγωγές που πραγματοποιούνται από τις 30 Ιανουαρίου 2020. Η απαλλαγή θα πρέπει να παραμείνει σε ισχύ έως τις 31 Ιουλίου 2020. Πριν από το τέλος αυτής της περιόδου, η κατάσταση θα επανεξεταστεί και, εφόσον απαιτείται, σε διαβούλευση με τα κράτη μέλη, η εν λόγω περίοδος ενδέχεται να παραταθεί.
                  
               
                     (6)
                  
                  
                     Στις 26 Μαρτίου 2020 πραγματοποιήθηκαν διαβουλεύσεις με τα κράτη μέλη σύμφωνα με το άρθρο 76 του κανονισμού (ΕΚ) αριθ. 1186/2009 και το άρθρο 53 της οδηγίας 2009/132/ΕΚ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Χορηγείται απαλλαγή από τους εισαγωγικούς δασμούς στα εμπορεύματα κατά την έννοια του άρθρου 2 παράγραφος 1 στοιχείο α) του κανονισμού (ΕΚ) αριθ. 1186/2009 και απαλλαγή από τον φόρο προστιθέμενης αξίας (ΦΠΑ) στις εισαγωγές κατά την έννοια του άρθρου 2 παράγραφος 1 στοιχείο α) της οδηγίας 2009/132/ΕΚ, εφόσον πληρούνται οι ακόλουθες προϋποθέσεις:
               
                           α)
                        
                        
                           τα εμπορεύματα προορίζονται για μία από τις ακόλουθες χρήσεις:
                           
                                       i)
                                    
                                    
                                       δωρεάν διανομή από τους φορείς και τους οργανισμούς που αναφέρονται στο στοιχείο γ) στα άτομα που έχουν προσβληθεί ή κινδυνεύουν να προσβληθούν από τη νόσο COVID-19 ή εμπλέκονται στην καταπολέμηση της έξαρσης της νόσου COVID-19·
                                    
                                 
                                       ii)
                                    
                                    
                                       δωρεάν διάθεση στα άτομα που έχουν προσβληθεί ή κινδυνεύουν να προσβληθούν από τη νόσο COVID-19 ή εμπλέκονται στην καταπολέμηση της έξαρσης της νόσου COVID-19, ενώ τα εμπορεύματα παραμένουν στην κυριότητα των φορέων και των οργανισμών που αναφέρονται στο στοιχείο γ)·
                                    
                                 
                     
                           β)
                        
                        
                           τα εμπορεύματα πληρούν τις απαιτήσεις που προβλέπονται στα άρθρα 75, 78, 79 και 80 του κανονισμού (ΕΚ) αριθ. 1186/2009 και στα άρθρα 52, 55, 56 και 57 της οδηγίας 2009/132/ΕΚ·
                        
                     
                           γ)
                        
                        
                           τα εμπορεύματα εισάγονται για θέση σε ελεύθερη κυκλοφορία από κρατικούς οργανισμούς ή για λογαριασμό τους, συμπεριλαμβανομένων κρατικών φορέων, δημόσιων φορέων και άλλων φορέων που διέπονται από το δημόσιο δίκαιο ή από οργανισμούς που είναι εγκεκριμένοι από τις αρμόδιες αρχές των κρατών μελών ή για λογαριασμό των οργανισμών αυτών.
                        
                     
            
               2.   Χορηγείται, επίσης, απαλλαγή από τους εισαγωγικούς δασμούς στα εμπορεύματα κατά την έννοια του άρθρου 2 παράγραφος 1 στοιχείο α) του κανονισμού (ΕΚ) αριθ. 1186/2009 και απαλλαγή από τον ΦΠΑ στις εισαγωγές κατά την έννοια του άρθρου 2 παράγραφος 1 στοιχείο α) της οδηγίας 2009/132 του Συμβουλίου, όταν αυτά εισάγονται για να τεθούν σε ελεύθερη κυκλοφορία από μονάδες παροχής βοήθειας σε περιπτώσεις καταστροφών ή για λογαριασμό τους για την κάλυψη των αναγκών τους κατά το χρονικό διάστημα της παροχής βοήθειας στα άτομα που έχουν προσβληθεί ή κινδυνεύουν να προσβληθούν από τη νόσο COVID-19 ή εμπλέκονται στην καταπολέμηση της έξαρσης της νόσου COVID-19.
            
         
         
            Άρθρο 2
            Τα κράτη μέλη κοινοποιούν στην Επιτροπή, το αργότερο έως τις 30 Νοεμβρίου 2020, τις ακόλουθες πληροφορίες:
            
                        α)
                     
                     
                        κατάλογο των οργανισμών που είναι εγκεκριμένοι από τις αρμόδιες αρχές των κρατών μελών, όπως αναφέρεται στο άρθρο 1 παράγραφος 1 στοιχείο γ)·
                     
                  
                        β)
                     
                     
                        πληροφορίες που αφορούν τη φύση και τις ποσότητες των διαφόρων εμπορευμάτων που εισάγονται με απαλλαγή από τους εισαγωγικούς δασμούς και από τον ΦΠΑ σύμφωνα με το άρθρο 1·
                     
                  
                        γ)
                     
                     
                        μέτρα που λαμβάνονται για να διασφαλισθεί η συμμόρφωση με τα άρθρα 78, 79 και 80 του κανονισμού (ΕΚ) αριθ. 1186/2009 και με τα άρθρα 55, 56 και 57 της οδηγίας 2009/132/ΕΚ, όσον αφορά τα εμπορεύματα που εμπίπτουν στο πεδίο εφαρμογής της παρούσας απόφασης.
                     
                  
         
            Άρθρο 3
            Το άρθρο 1 εφαρμόζεται στις εισαγωγές που πραγματοποιούνται από τις 30 Ιανουαρίου 2020 έως τις 31 Ιουλίου 2020.
         
         
            Άρθρο 4
            Η παρούσα απόφαση απευθύνεται στα κράτη μέλη.
         
         
            Βρυξέλλες, 3 Απριλίου 2020.
            
               
                  Για την Επιτροπή
               
               Paolo GENTILONI
               
                  Μέλος της Επιτροπής
               
            
         
         
            (1)  ΕΕ L 292 της 10.11.2009, σ. 5.
         
            (2)  ΕΕ L 324 της 10.12.2009, σ. 23.